Rússar og aðskilnaðarsinnar í austurhluta Úkraínu saka Úkraínuher um að hafa gert sprengjuárás á fangelsi í Donetsk-héraði. Fjörutíu fangar eru sagðir hafa látið lífið og á annað hundrað særst.
Úkraínuher er sakaður um að hafa gert sprengjuárás í nótt á fangelsi í Donetsk-héraði þar sem aðskilnaðarsinnar hliðhollir Rússum eru við völd. Fjörutíu úkraínskir stríðsfangar eru sagðir hafa fallið og á annað hundrað særst.
Fulltrúi aðskilnaðarsinna í Donetsk og varnarmálaráðuneytið í Moskvu greindu í dag frá árásinni. Fangelsið er í bænum Olenivka. Samkvæmt rússneska fréttavefnum Meduza sem haldið er úti í Lettlandi eru hermenn úr Azov herdeildinni frá borginni Mariupol og starfsmenn í Azovstal stálverksmiðju borgarinnar vistaðir þar. Þeir voru handteknir í maí eftir margra vikna bardaga við rússneska herinn.
Fjörutíu fangar eru sagðir hafa látið lífið í árásinni í nótt. Varnarmálaráðuneytið í Moskvu segir að 75 hafi særst, þar á meðal nokkrir fangaverðir. Aðskilnaðarsinnar segja 130 hafa særst. Við árásina er Úkraínuher sagður hafa notað HIMARS, háþróað eldflaugakerfi sem Úkraínumenn fengu að gjöf frá Bandaríkjunum.
Rússneskar sjónvarpsstöðvar hafa í dag sýnt myndir af rústum bragga og ónýt járnrúm, en engin fórnarlömb árásarinnar. Rússar segja að árásin hafi verið gerð til að efla úkraínskum hermönnum baráttuþrótt og fá þá til að hætta við að leggja niður vopn. Dmytro Kuleba, utanríkisráðherra Úkraínu vísaði því á bug fyrir stundu. Hann sagði að Rússar hefðu sjálfir verið að verki og árásin væri enn einn stríðsglæpurinn sem þeir hafa framið í landinu.
Aðskilnaðarsinnar í austurhluta Úkraínu hafa lýst yfir að þeir ætli að draga úkraínsku hermennina frá Maríupol til ábyrgðar fyrir stríðsglæpi. Í Úkraínu líta margir á liðsmenn Azov herdeildarinnar sem stríðshetjur.
Rússar og aðskilnaðarsinnar í austurhluta Úkraínu saka Úkraínuher um að hafa gert sprengjuárás á fangelsi í Donetsk héraði. Fjörutíu fangar eru sagðir hafa látið lífið og á annað hundrað særst.